Mmulatsela ke moreri wa nako e e tletseng. Basupi ba ga Jehofa botlhe ke baboledi ba dikgang tse di molemo. Le fa go ntse jalo, bangwe ba bone ba ile ba rulaganya matshelo a bone gore ba nne babulatsela ba nako e e tletseng, ba fetsa diura di le 70 kgwedi le kgwedi mo tirong ya go rera. Gore ba kgone go dira seno, bontsi jwa bone ba fokotsa diura tse ba di berekang kwa tirong ya boitshediso. Ba bangwe ba tlhophiwa go nna babulatsela ba ba kgethegileng kwa mafelong a go tlhokegang thata baboledi ba Bogosi kwa go one, mme kgwedi le kgwedi ba fetsa diura di le 130 kgotsa go feta mo bodireding. Babulatsela ba kgotsofalela go tshela botshelo jo bo sa raraanang, ba tlhatswegile pelo gore Jehofa o tla ba tlhokomela ka dilo tse ba di tlhokang. (Mathaio 6:31-33; 1 Timotheo 6:6-8) Ba ba sa kgoneng go nna babulatsela ba nako e e tletseng ba ka nna babulatsela ba ba thusang fa ba kgona, mme ba oketsa tirelo ya bone ka go fetsa diura di le 30 kgotsa 50 ka kgwedi ba rera.